Il-Kunsill adotta l-konklużjonijiet li ġejjin: Fil-15 ta' Frar 2016, il-President tal-Presidenza tal-Bożnija-Ħerzegovina, is-Sur Dragan Čović, ippreżenta l-applikazzjoni tal-Bożnija-Ħerzegovina għal sħubija fl-Unjoni Ewropea. Il-Kunsill iddeċieda li jimplimenta l-proċedura stabbilita fl-Artikolu 49 tat-Trattat dwar l-Unjoni Ewropea. Għaldaqstant, il-Kummissjoni mistiedna tippreżenta l-opinjoni tagħha. Filwaqt li jfakkar fil-konsensus imġedded dwar it-tkabbir kif spjegat fil-konklużjonijiet tal-Kunsill Ewropew tal-14 u l-15 ta' Diċembru 2006, il-Kunsill jafferma mill-ġdid li l-futur tal-Balkani tal-Punent jinsab fl-Unjoni Ewropea. Huwa jtenni li l-progress ta' kull pajjiż lejn l-Unjoni Ewropea jiddependi mill-isforzi individwali tiegħu biex jikkonforma mal-kriterji ta' Copenhagen u l-kondizzjonalità tal-Proċess ta' Stabbilizzazzjoni u ta' Assoċjazzjoni. Filwaqt li jtenni l-konklużjonijiet preċedenti tal-Kunsill, b'mod partikolari dawk tal-15 ta' Diċembru 2015, u l-impenn inekwivoku tiegħu għall-perspettiva tal-Bożnija-Ħerzegovina orjentata lejn l-UE bħala pajjiż wieħed, magħqud u sovran, il-Kunsill jilqa' l-progress sinifikanti fl-implimentazzjoni tal-Aġenda ta' Riforma li ġiet miftehma mill-awtoritajiet tal-Bożnija-Ħerzegovina fil-livelli kollha. Il-Kunsill jappella lill-Bożnija-Ħerzegovina biex tkompli l-isforzi tagħha biex tiżgura l-implimentazzjoni effettiva tal-Aġenda ta' Riforma skont l-iskeda tal-pjan ta' azzjoni miftiehem mill-awtoritajiet tal-Bożnija-Ħerzegovina, għall-benefiċċju taċ-ċittadini tagħha u f'kooperazzjoni mill-qrib mal-Unjoni Ewropea, l-istituzzjonijiet finanzjarji internazzjonali u s-sħab internazzjonali, kif ukoll is-soċjetà ċivili. Minbarra riformi soċjoekonomiċi, dan għandu jkompli jinkludi wkoll riformi fil-qasam tal-istat tad-dritt u l-amministrazzjoni pubblika. Il-Kunsill jistieden lill-Kummissjoni biex tkompli tirrapporta dwar l-implimentazzjoni tal-Aġenda ta' Riforma inkluż il-mekkaniżmu ta' koordinazzjoni. Fit-tħejjija tal-opinjoni tagħha dwar l-applikazzjoni għas-sħubija tal-Bożnija-Ħerzegovina, il-Kunsill jitlob lill-Kummissjoni tagħti attenzjoni partikolari lill-implimentazzjoni tas-sentenza ta' Sejdić-Finci. Il-Kunsill jilqa' b'sodisfazzjon l-inizjalar tal-Protokoll dwar l-adattament tal-Ftehim ta' Stabbilizzazzjoni u Assoċjazzjoni biex jieħu kont tal-adeżjoni tal-Kroazja mal-Unjoni Ewropea. L-implimentazzjoni sħiħa tal-FSA, inkluż l-adattament tiegħu, hija element importanti tal-impenn tal-pajjiż għall-proċess ta' integrazzjoni tal-UE. Il-Kunsill jilqa' wkoll il-ftehim dwar l-istabbiliment ta' mekkaniżmu ta' koordinazzjoni dwar kwistjonijiet relatati mal-UE. Jistieden lil-livelli kollha tal-gvern fil-Bożnija-Ħerzegovina biex jiżguraw l-implimentazzjoni effettiva tiegħu, bħala pass importanti lejn it-titjib tal-funzjonalità u l-effiċjenza." Ara l-paġna tal-laqgħa